b'\n_START_ARTICLE_\nJakobshavn Isbr\xc3\xa6\n_START_PARAGRAPH_\nJakobshavn Isbr\xc3\xa6 eller Ilulissat Isbr\xc3\xa6 eller Sermeq Kujalleq er en isbr\xc3\xa6 eller gletsjer, der f\xc3\xa5r tilf\xc3\xb8rt is fra den gr\xc3\xb8nlandske indlandsis. Den blev i 2004 optaget p\xc3\xa5 UNESCO\xc2\xb4s Verdensarvliste. Isbr\xc3\xa6en har en tykkelse p\xc3\xa5 680 m og er 7.500 m bred, og den er med en fart p\xc3\xa5 19-24 m om dagen en af verdens hurtigste isstr\xc3\xb8mme. Hver dag sender den 70-86 mio. tons is gennem Jakobshavn Isfjord eller Ilulissat Isfjord (ogs\xc3\xa5 kaldet Kangia) og ud i den n\xc3\xa6rliggende Diskobugt. Det svarer til ca. 35 km\xc2\xb3 isfjelde om \xc3\xa5ret._NEWLINE_Der er gennem de sidste 150 \xc3\xa5r sket en stor afsmeltning og gletcherkanten er nu l\xc3\xa6ngere tilbage end p\xc3\xa5 noget andet tidspunkt siden holoc\xc3\xa6n-perioden for 4-8.000 \xc3\xa5r siden. At den lokale havstr\xc3\xb8m har f\xc3\xb8rt betydeligt varmere bundvand ind i fjorden end tidligere har formentlig v\xc3\xa6ret medvirkende til den \xc3\xb8gede afsmeltning og opbrydning.'